als_Latn dik_Latn sag_Latn
Skënderbeu “blindon” sulmuesin e parë për këtë merkato. Pas shumë e shumë fjalësh, mbrëmjen e djeshme është zbuluar emri i lojtarit më të ri që do t’u bashkohet korçarëve. Bëhet fjalë për Goran Vujoviç, sulmuesin i cili e mbylli sezonin me Buduçnostin. Malazezi do të “zbarkojë” sot në kampin slloven të Rogansakës, atje ku janë akomoduar edhe djemtë e Ilir Dajës.
Prej ditësh palët kishin nisur kontaktet dhe pasi kanë arritur parimisht akordin, pritet që sot të hidhet edhe firma mbi kontratë. Sulmuesi ka marrë fillimisht OK-in e stafit teknik dhe tashmë nuk mbetet gjë tjetër veçse ai të vishet bardhekuq. Megjithatë, marrëveshja fillestare do të jetë vetëm për ndeshjet e Europa Ligës. Në rast se performanca e tij do të jetë bindëse, atëherë do të bëhet e pamundura që të zgjatet marrëveshja për të gjithë sezonin.
Karriera e futbollistit është e pasur, madje ka luajtur në 11 skuadra dhe së fundi ka qenë pjesë e Buduçnostit. Madje mësohet se Vujoviç sezonin e fundit ka qenë edhe golashënuesi më i mirë i skuadrës me 12 gola, ndërsa ka luajtur plot 2736 minuta. Korçarët janë bindur nga përvoja e 30-vjeçarit, pasi në të kaluarën ka qenë edhe pjesë e Kombëtares U-21 të Malit të Zi, ku ka realizuar edhe 9 gola, sakaq me Kombëtaren e madhe numëron vetëm një ndeshje.
Në karrierën e tij si futbollist, Goran ka shënuar gjithsej 74 gola, ndërkohë që “pikun” e tij e ka në sezonin 2014-2015 me ekipin Sutjeska, ndërsa e ka gjetur 21 herë rrjetën. Me pak fjalë, Skënderbeu ka mbyllur kontratat e reja së pari me Donjet Shkodrën, më pas me Bruno Ditën dhe Goran Vujoviç, sot do të jetë blerja e tretë zyrtare e Skënderbeut.
SULMI
Asgjë nuk mbyllet me kaq, pasi, përveç malazezit, Skënderbeu ka rezervuar edhe blerje të tjera për sulmin. Një alternativë e vyer mbetet Haris Hanxhiç, emër ky që u zbulua një ditë më parë nga gazeta. Klubi dhe lojtari kanë rënë parimisht dakord dhe pritet vetëm zyrtarizimi i lëvizjes për boshnjakun.
Burime pranë presidentit Ardjan Takaj vazhdojnë të konfirmojnë se ky lojtar do të ketë vlerë të lartë financiare dhe pa diskutim që nëse arrihet akordi final pritet që të jetë sulmuesi kryesor. Ngërç për transferimin e tij mbetet ende Debreceni, ekip që nuk e ka liruar ende.
Ndërkohë që Goran Vujoviç, malazezi që do të firmosë sot, do të jetë edhe një alternativë më shumë dhe kjo tregon se Takaj nuk ka ndër mend të ndalet në këtë merkato vere, pasi ka synimin e tij kryesor që të afrojë sa më shumë sulmues, në mënyrë që ekipi të mos vuajë ashtu si sezonin që përfundoi.
Ndërkohë që, përveç prurjeve për ofensivën, mund të kemi në vazhdim edhe përforcime në mesfushë, madje është duke u kërkuar një organizator, por që akoma nuk mund të themi diçka konkrete. Gjithsesi, Skënderbeu sot zyrtarizon Goran Vujoviç dhe kush e ka radhën, kjo mbetet për t’u parë.
Nga ana tjetër, edhe Hanxhiç duket se vijon të jetë alternativë për Skënderbeun. Me afrimin e dy sulmuesve në fjalë, Skënderbeu do të kishte më shumë siguri për sulmin, që ishte edhe pika më problematike për trajnerin Ilir Daja.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn